
A V I Z

asupra proiectului de Lege privind aprobarea Ordonanţei de urgenţă a Guvernului nr.103/2011 pentru reglementarea unor măsuri în domeniul sănătăţii


În conformitate cu prevederile art.95 şi 115 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă,  cu proiectul de  Lege privind aprobarea Ordonanţei de urgenţă a Guvernului nr.103/2011 pentru reglementarea unor măsuri în domeniul sănătăţii, transmis cu adresa   nr. PL-x 43 din 10 aprilie 2012, înregistrat sub nr.31/223 din 11 aprilie  2012. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modificările şi completările  ulterioare,  Camera Deputaţilor este Cameră  decizională. 

Senatul, în calitate de primă Cameră sesizată, a adoptat proiectul de lege la data de 5  aprilie 2012, ca urmare a depăşirii termenului de adoptare, potrivit art. 115 alin. (5) din Constituţia României, republicată.

             
În temeiul prevederilor art. 61 din Regulamentul Camerei Deputaţilor, republicat, cu modificările şi completările  ulterioare, Comisia a dezbătut proiectul de lege susmenţionat, în şedinţa din 18 aprilie 2012.



Proiectul de ordonanţă de urgenţă are ca obiect  reglementarea unor măsuri în domeniul sănătăţii, în sensul ca raportul asupra unui caz de malpraxis să fie efectuat de către unul sau mai mulţi experţi desemnaţi din lista naţională a experţilor şi nu din lista judeţeană, aşa cum este în prezent.  Totodată, se stabileşte ca lista unităţilor sanitare publice cu paturi pentru care managementul asistenţei medicale se transferă către autorităţile administraţiei publice locale să se aprobe prin  hotărâre a Guvernului, la propunerea Ministerului Sănătăţii.


Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ nr.1246  din  24 noiembrie  2011. 

În urma dezbaterilor, cu unanimitate de  voturi, s-a hotărât avizarea   favorabilă a proiectului de lege.  


În raport  de obiectul şi conţinutul  reglementării, proiectul de lege face parte din categoria legilor ordinare.

